НАРЕДБА ЗА УСЛОВИЯТА И РЕДА ЗА ЗАПИСВАНЕ, ОТПИСВАНЕ И ПРЕМЕСТВАНЕ НА ДЕЦА В ОБЩИНСКИТЕ ДЕТСКИ ГРАДИНИ НА ТЕРИТОРИЯТА НА ОБЩИНА ПИРДОП
Глава първа
ОБЩИ РАЗПОРЕДБИ
Чл.1. Тази Наредба се създава на основание чл.59. ал.1 от Закона за предучилищното и училищното образование (ЗПУО).

Чл.2. Настоящата Наредба обхваща процесите по регистриране, кандидатстване, класиране, записване, преместване и отписване на деца от детски градини на територията на Община община Пирдоп.

Чл.3, ал. 1. Община Пирдоп  гарантира реализирането на националната образователна политика в частта й за предучилищното образование на територията си при спазване на принципите за: 
т.1. Осигуряване правото на предучилищно образование; 

т.2. Ориентираност към интереса и към мотивацията на детето, към възрастовите и социалните промени в живота му, както и към способността му да прилага усвоените компетентности на практика; 

т.3. Равен достъп до качествено образование и приобщаване на всяко дете; 

т.4. Равнопоставеност и недопускане на дискриминация при провеждане на предучилищното образование;

 
т.5. Запазване и развитие на българската образователна традиция; 

т.6. Хуманизъм и толерантност;

 
т.7. Съхраняване на културното многообразие и приобщаване чрез българския език; 

т.8. Иновативност и ефективност в педагогическите практики и в организацията на образователния процес въз основа на научна обоснованост и прогнозиране на резултатите от иновациите; 

т.9. Прозрачност на управлението и предвидимост на развитието на предучилищното образование; 

т.10. Автономия за провеждане на образователни политики, самоуправление и децентрализация; 

т.11. Ангажираност на общината по въпросите на предучилищното образование.

Глава втора

ОРГАНИЗАЦИЯ НА ПРЕДУЧИЛИЩНОТО ОБРАЗОВАНИЕ НА ТЕРИТОРИЯТА

НА ОБЩИНА ПИРДОП
Чл.4.(1) В съответствие с чл.56 от ЗПУО предучилищното образование на територията на община Пирдоп се осъществява от детските градини, а задължителното предучилищно образование - и от училищата, които могат да осигурят условия за това, при условията и по реда на държавния образователен стандарт за предучилищното образование и на държавния образователен стандарт за физическата среда и информационното и библиотечното осигуряване на детските градини, училищата и центровете за подкрепа за личностно развитие. 

(2) Детската градина е институция в системата на предучилищното и училищното образование, в която се отглеждат, възпитават, социализират и обучават деца от тригодишна възраст до постъпването им в I клас в съответствие с държавния образователен стандарт за предучилищното образование. 

(3) В съответствие с чл.57 от ЗПУО децата постъпват в детска градина на територията на община Пирдоп  не по-рано от учебната година, която започва в годината на навършване на тригодишната им възраст. 

(4) В детската градина на територията на община Пирдоп  могат да се приемат за отглеждане, възпитание, социализация и обучение и деца на двегодишна възраст – по преценка на родителя и/или желание за постъпване в съответна сграда и при наличие на свободни места. Предучилищното образование в тези случаи се осъществява при условията и по реда на Наредба № 5 от 03.06.2016 г. за предучилищното образование издадена от министъра на образованието и науката, като се вземат предвид възрастовите характеристики на детето. 

(5) В детската градина на територията на община Пирдоп  могат да се разкриват яслени групи за отглеждане на деца от 10-месечна до тригодишна възраст. 

(6) Децата, постъпили в яслени групи в детската градина, се отглеждат, възпитават, социализират  по стандарти за ранно детско развитие, приети с Наредба на министъра на здравеопазването и министъра на образованието и науката. 
Чл.5.(1) В съответствие с чл.25 ал(2) и чл.56 от ЗПУО в НУ „Тодор Влайков” на територията на община Пирдоп може да се извършва и задължителното предучилищно образование на децата при условията и по реда на държавния образователен стандарт за предучилищното образование и на държавния образователен стандарт за физическата среда и информационното и библиотечното осигуряване на детските градини, училищата и центровете за подкрепа за личностно развитие. 
(2) Записването, отписването и преместването на деца за задължително предучилищно образование в общинските училища се осъществяват при условията и по реда на ГЛАВА ТРЕТА от тази Наредба.
 Чл.6.(1) Предучилищното образование се организира във възрастови групи, както следва:
 1. първа възрастова група – 3-4 годишни, а в случаите на чл. 4, ал. (3) и (4) – 2- 4 години; 
2. втора възрастова група – 4-5 годишни; 
3. трета подготвителна възрастова група – 5-6 годишни; 
4. четвърта подготвителна възрастова група – 6-7 годишни. 
(2) Продължителността на предучилищното образование във всяка от възрастовите групи по ал.1 е една учебна година.
(ново, прието с Решение №71/29.05.2025 г.) (3) Задължителното предучилищно образование се осъществява във втора, трета и четвърта подготвителна възрастова група.“
 (ново, прието с Решение №71/29.05.2025 г.)  (4) Предучилищното образование е задължително от учебната година, която е с начало в годината на навършване на 4-годишна възраст на детето, като родителите избират една от формите по чл. 67 от Закона за предучилищното и училищното образование, а държавата и общините се задължават да осигурят условия за обхват на децата в детските градини и групите за предучилищно образование.”

Чл.7.(1) Децата от възрастовите групи по чл.6.(1) в зависимост от броя им се разпределят в групи. 
(2) При недостатъчен брой за сформиране на отделна група от деца в съответната възрастова група по ал.1, може да се сформира разновъзрастова група. Когато е регистрирана посещаемост под  8 деца в три последователни дни, групата преустановява дейността си за не повече от десет работни дни и се предоставя възможност да посещават друга сграда на детската градина.
(3) Броят на групите по ал.1 в рамките на отделните възрастови групи, както и броят на децата в тях се определят при условията на чл.60 от Закона за предучилищното и училищното образование и Държавния образователен стандарт за физическа среда и информационно и библиотечно осигуряване на детските градини, училища и центрове за подкрепа на личностното развитие.
 (4) Свободни места в детската градина са местата в рамките на определения брой по чл.60 от ЗПУО, които са останали незаети след записване на всички желаещи деца към определен момент. 
(5) Разпоредбите на предходните ал.(3) и ал.(4) се прилагат съответно и в случаите, в които задължителното предучилищно образование се осъществява в училище.
 Чл.8.(1) Предучилищното образование в община Пирдоп се осъществява при целодневна, полудневна, почасова или самостоятелна организация. 
(2) Целодневната и полудневната организация се осъществява в отделни групи в съответствие с чл.6.(1) на тази Наредба. 
(3) Почасовата организация се осъществява за отделно дете в групите за целодневна или полудневна организация, а самостоятелната – за отделно дете извън групите по чл.6.(1) на тази Наредба. 
Чл.9. Видът на организацията на всяка група в детската градина или за отделно дете (в случаите на почасова и самостоятелна организация) се определя от директора на детската градина в съответствие с желанието на родителите, след съгласуване с финансиращия орган. 
Чл.10. Постъпването на децата за предучилищно образование в община Пирдопсе осъществява целогодишно при спазване на условията по чл.4. от тази Наредба и при наличие на свободни места в групите. 
Глава трета

УСЛОВИЯ И РЕД ЗА ЗАПИСВАНЕ, ОТПИСВАНЕ И ПРЕМЕСТВАНЕ НА ДЕЦА В ДГ„ПЕКА И КАРЛО ЧОКОНЯНИ“ И НУ „ТОДОР ВЛАЙКОВ”
(ново, прието с Решение №71/29.05.2025 г.)  
“РАЗДЕЛ І. КАНДИДАТСТВАНЕ ЗА ПРИЕМ, ЗАПИСВАНЕ, ОТПИСВАНЕ И ПРЕМЕСТВАНЕ НА ДЕЦА В ЯСЛЕНА И І-ва   ВЪЗРАСТОВА ГРУПА”
Чл.11. На видно място в детската градина – основна сграда се публикуват сроковете за организиране и провеждане на приема за първа възрастова група. 
Чл.12. Отговорност на родителите/настойниците е да следят информацията за прием на децата и да спазват сроковете за кандидатстване. 
Чл.13. Кандидатите подават заявление по образец, съгласно Приложение 1 от настоящата Наредба. Кандидатстването се осъществява от родител/настойник на детето или упълномощено от него лице, по надлежния за целта ред, който носи отговорност за коректността на подадената информация. При подаване на документите, се носят и оригиналите на съответните документи, необходими за сверяване на данните. Към заявлението в детската градина се прилагат техни копия. 
Чл. 14. (1) Към заявлението  по чл. 13 се прилагат:

1.Документ за здравния статус на детето, издаден от съответния здравен орган, доказващ наличието на специални образователни потребности, ако има такива;

2.Документи, доказващи семейно положение (ако има основание за предимство)  по чл. 18.
Чл.15. Приемът на документите за кандидатстване се извършва от директора на детската градина или от упълномощено със заповед от него лице,  които сверяват данните от оригиналите на акта за раждане на детето и документ за самоличност на родителя/настойника. 
Чл.16. Срокът за подаване на заявление за прием на деца, навършващи 2 или 3 години в годината на приема за яслена или първа възрастова група, е в периода от 15 януари до 30 априлна съответната календарна година. Документи се подават  в  основната сграда на адрес:  гр.Пирдоп, ул.”Чоконяни” №6.
Чл.17. Неподадени в срок заявления за прием в яслена или първа възрастова група могат да се представят в детската градина и след тази дата, като приемът се осъществява в зависимост от свободните места в съответната сграда на детската градина. 
Чл.18.(1) При приема на деца в първа възрастова група предимство имат: 
1. Деца, които са посещавалияслена група най-малко 6 месеца в детската градина ;
2. Деца кръгли сираци и деца с един родител ; 
3. Деца, чиито брат (сестра) посещава същата детската градина;
4. Деца със специални образователни потребности или увреждания над 50% и/или деца с тежки хронични заболявания, посочени в Приложение № 5 към чл.21,т.7 от Наредба № 19 за експертиза за инвалидност на децата до 16-годишна възраст  ; 
5. Трето и следващо дете на многодетни родители (доказано с представени копия от актовете за раждане на всички деца, които редовно посещават училище /детска градина/ ; 
6. Деца-близнаци, тризнаци, четиризнаци и т.н ;
7. Деца, на които поне един от родителите е с инвалидност от 71 до 100% (доказано с представено копие от решение на ТЕЛК) ;  
8. Деца от семейства, в които поне един от родителите работи в системата на образованието ;
(2) Класирането се извършва съгласно постъпилите заявления за прием в детска градина и документи, доказващи предимствата по чл.18 /1/. 
(3) По силата на чл.192 от ЗПУО в група в детска градина и в училище може да се обучават до три деца със специални образователни потребности.
Чл.19.(1) На заседание през м. май педагогическият съвет на детската градина определя списъка на новоприетите деца, както и обособяването им в групи. 
(2) Общественият съвет на детската градина дава становище по приема на децата. 
Чл.20.От 01 до 15 юнина видно място /информационнитетабла/ в детската градина- основна сграда  се публикуват списъците на приетите деца от яслена и първа група .
Чл.21. Приетите в яслена и първа възрастова група деца постъпват в детската градина от  15септември на съответната година. В случай че 15 септември е почивен ден, те постъпват в детската градина на първия следващ работен ден.
Чл. 22. Децата от останалите възрастови групи се приемат целогодишно при наличие на свободни места по реда на тази Наредба. 
Чл.23.(1) Детето постъпва в детска градина на територията на община Пирдоп след представяне на изискуемите медицински документи съгласно чл.4, ал.2 от Наредба № 3/ 05.02.2007 г. на МЗ за здравните изисквания към детските градини: 
(ново, прието с Решение №71/29.05.2025 г.)  
1. Информация за наличие или не на хронично заболяване и/или алергия.
      2. Еднократен отрицателен резултат от изследване за патогенни чревни бактерии и чревни паразити, извършено не по-рано от 15 дни преди първото посещение на детето в детската градина.
    3. Информация от общопрактикуващия лекар или от друг лекар по чл. 15, ал. 2 от Наредба № 15 от 2005 г. за имунизациите в Република България (ДВ, бр. 45 от 2005 г.) за поставените задължителни и препоръчителни имунизации и реимунизации за възрастта съгласно Наредба № 15 от 2005 г. за имунизациите в Република България по дата на поставяне, поредност на приема и търговското наименование на приложената ваксина;

     4. При деца с поставени задължителни имунизации и/или реимунизации в друга възраст - информация от общопрактикуващия лекар или от друг лекар по чл. 15, ал. 2 от Наредба № 15 от 2005 г. за имунизациите в Република България за причината за това и заключение, че детето е с редовен имунизационен статус съгласно разпоредбите на чл. 18 от Наредба № 15 за имунизациите в Република България;

    5. При деца, отложени от задължителни имунизации и/или реимунизации поради наличие на медицински противопоказания - решение от областна специализирана комисия по чл. 20, ал. 3 от Наредба № 15 от 2005 г. за имунизациите в Република България с посочен срок за отлагане.

 (2) Деца, на които не са извършени задължителните имунизации за възрастта, могат да се приемат в детска градина, когато са налице трайни противопоказания за имунизирането им и са освободени по реда на Наредба № 15 от 2005 г. за имунизациите в Република България, срещу документ за това обстоятелство. 
(ново, прието с Решение №71/29.05.2025 г.)  
 (3) отменя се.
(4) Непостъпилите по реда на чл. 21 класирани деца  губят мястото си за настаняване. Изключение се прави в случаите на предварително писмено уведомяване със заявление до директора за причините и срока на отлагане. 

Чл.24.(1) Децата във втора възрастова група се приемат целогодишно при наличие на свободни места. 
(2) Децата във втора възрастова група се приемат по реда на чл.23 от настоящата Наредба. 
Чл.25.(1) Децата в общинската детска градина може да се преместват от една в другасграда  на територията на общината от 1 до 15 септември, при наличие на свободни места по реда на тази Наредба,след подаване на писмено заявление от родителите/настойниците им до директора на детската градина. 
(ново, прието с Решение №71/29.05.2025 г.)  
 (2) отменя се.
(ново, прието с Решение №71/29.05.2025 г.)  
Чл.26 (1) Децата се отписват от детските градини. 
т.1 при отсъствие на повече от един месец без писмено заявление от родителя/настойника до директора с посочени причини;

т. 2  по желание на родителя;

(ново, прието с Решение №71/29.05.2025 г.)  
 (2) отменя се.

(ново, прието с Решение №71/29.05.2025 г.)  
 (3) отменя се.

(ново, прието с Решение №71/29.05.2025 г.)  
 “РАЗДЕЛ ІІ. КАНДИДАТСТВАНЕ ЗА ПРИЕМ, ЗАПИСВАНЕ, ОТПИСВАНЕ И ПРЕМЕСТВАНЕ НА ДЕЦА В ЗАДЪЛЖИТЕЛНО ПРЕДУЧИЛИЩНО ОБРАЗОВАНИЕ –  II –ра, ІІІ-та И ІV-та ПОДГОТВИТЕЛНИ ВЪЗРАСТОВИ ГРУПИ”
Чл.27.(1) Децата в трета и четвърта подготвителни възрастови групи се приемат в  ДГ„Пека и Карло Чоконяни“, или в НУ „Тодор Влайков“, които организират задължително предучилищно образование, при наличие на свободни места. 
(2) Децата в трета и четвърта подготвителни възрастови групи кандидатстват за прием по реда на чл. 13 – 19 от настоящата Наредба. 
(3) На свое заседание  педагогическият съвет на детската градина/училището разглежда постъпилите заявления, извършва класиране по определените с тази наредба критерии и определя списъка на новоприетите деца, както и разпределението им в групите. 
(4) Общественият съвет на детската градина/училището дава становище по приема на децата.
Чл.28. Новоприетите в подготвителните групи деца постъпват в детската градина/ училището на 15 септември на съответната година. В случай че 15 септември е почивен ден, те постъпват в детската градина/училището на първия следващ работен ден. 
Чл.29. Детето постъпва в детска градина/училище на територията на община Пирдоп след представяне на изискуемите медицински документи съгласно чл.4, ал.2 от Наредба № 3/ 05.02.2007 г. на МЗ за здравните изисквания към детските градини и разписани в чл. 23 (ал.1) и (ал.2) от настоящата Наредба. 
Чл.30.(1) Децата от подготвителните групи  може да се преместват от една  в друга сграда с подготвителна група към детската градина от 1 до 15 септември.
 (2) Преместването на територията на община Пирдоп е при наличие на свободни места по реда на тази Наредба. 
(3) Децата от подготвителните групи могат да бъдат премествани след подаване на писмено заявление от родителите/настойниците им до директора на детската градина. 
(ново, прието с Решение №71/29.05.2025 г.)  
 (4) Всяко преместване на деца в общинските детски градини се извършва, съгласно Наредба № 8 от 11.08.2016 г. за информацията и документите за системата на предучилищното и училищното образование. 

Чл. 31. Завършването на подготвителна група и постъпването на дете в І клас се удостоверява с Удостоверение за завършена подготвителна група. 
(ново, прието с Решение №71/29.05.2025 г.)  

Чл.32. (1) На основание чл.347 от ЗПУО родители, които не запишат децата си, подлежащи на задължително предучилищно или училищно образование, в детска градина или училище, се наказват с глоба в размер от 50 до 150 лв.
(2) Актовете за установяване на нарушенията по ал. 1 се съставят от длъжностно лице, определено от кмета на общината.

(3) Наказателните постановления се издават от кмета на общината.”

ПРЕХОДНИ И ЗАКЛЮЧИТЕЛНИ РАЗПОРЕДБИ
§1. Настоящата Наредба за условията и реда за записване, отписване и преместване на децата в предучилищна възраст в детските градини и училищата на територията на община Пирдоп е разработена на основание чл.59, ал. 1 от Закона за предучилищното и училищното образование,  във връзка с чл.7, ал.1 от Наредба № 5 от 03.06.2016 г. за предучилищното образование (обн. ДВ, бр. 46 от 17.06.2016 г., в сила от 01.08.2016 г., издадена от министъра на образованието и науката), Държавен образователен стандарт за предучилищното образование, Държавен образователен стандарт за физическата среда и информационното и библиотечно осигуряване на детските градини, училищата и центровете за личностно развитие. 
§2. Контрол по спазване на Наредбата за условията и реда за записване, отписване и преместване на децата в предучилищна възраст в детските градини и училищата на територията на община Пирдоп се осъществява от кмета на община Пирдоп.
 §3. Наредбата за условията и реда за записване, отписване и преместване на децата в предучилищна възраст в детските градини и училищата на територията на община Пирдоп се публикува в сайта на община Пирдоп и на видно място в ДГ „Пека и Карло Чоконяни“ и в НУ „Тодор Влайков“, с цел запознаване на всички заинтересовани лица и осигуряване публичност на дейността на детската градина и училището. 
§4. Наредбата е приета на заседание на Общински съвет – Пирдоп с решение № 40 по протокол № 3  от 30.03.2017 г.  Тя може да бъде променяна или допълвана по реда на нейното приемане.
§ 5. Настоящата Наредба за изменение и допълнение на Наредбата за условията и реда за записване, отписване и преместване на деца в общинските детски градини на територията на Община Пирдоп влиза в сила от деня, следващ деня на разгласяването й.

 § 5. Настоящата Наредба за изменение и допълнение на Наредбата за условията и реда за записване, отписване и преместване на деца в общинските детски градини на територията на Община Пирдоп е приета с Решение № 71 по Протокол № 5 от 29.05.2025 г. на Общински съвет – Пирдоп.

